b'\n_START_ARTICLE_\nGalaxy Express 999\n_START_PARAGRAPH_\nGalaxy Express 999 (jap. \xe9\x8a\x80\xe6\xb2\xb3 \xe9\x89\x84 \xe9\x81\x93 999, Ginga Tetsud\xc5\x8d Sur\xc4\xab Nain) on manga, jonka on kirjoittanut ja piirt\xc3\xa4nyt japanilainen Leiji Matsumoto, ja joka on my\xc3\xb6hemmin mukautettu useiksi anime-elokuviksi ja tv-sarjoiksi. Tarina sijoittuu avaruuteen ja huipputeknologiseen tulevaisuuteen, jossa ihmiset ovat oppineet siirt\xc3\xa4m\xc3\xa4\xc3\xa4n mielens\xc3\xa4 ja tunteensa t\xc3\xa4ydellisell\xc3\xa4 tarkkuudella mekaanisiin kehoihin, saavuttaen n\xc3\xa4in k\xc3\xa4yt\xc3\xa4nn\xc3\xb6ss\xc3\xa4 kuolemattomuuden._NEWLINE_Manga voitti Shogakukan Manga -palkinnon vuonna 1978, ja animesarja voitti Animage Anime Grand Prix -palkinnon vuonna 1981._NEWLINE_Matsumoto sai inspiraationsa Galaxy Express 999:n luomiseen Kenji Miyazawan romaanista Night on the Galactic Railroad (jap. \xe9\x8a\x80\xe6\xb2\xb3\xe9\x89\x84\xe9\x81\x93\xe3\x81\xae\xe5\xa4\x9c, Ginga Tetsud\xc5\x8d no Yoru, 1934), jossa on halki t\xc3\xa4htien kulkeva h\xc3\xb6yryjuna.\n_START_SECTION_\nAnimesarjan juoni\n_START_PARAGRAPH_\nVuosina 1978\xe2\x80\x931981 tehty 113-osainen Galaxy Express 999 on sarjafilmi tulevaisuuden maailmasta, jossa vain harvoilla on mahdollisuus hankkia itselleen mekaaninen keho ja el\xc3\xa4\xc3\xa4 ylt\xc3\xa4kyll\xc3\xa4isyydess\xc3\xa4 koko loppuel\xc3\xa4m\xc3\xa4ns\xc3\xa4. Ne, jotka eiv\xc3\xa4t t\xc3\xa4h\xc3\xa4n pysty, joutuvat kamppailemaan ankeissa olosuhteissa. Mutta kaikilla on mahdollisuus ansaita rahat avaruusjunan matkalippuun ja siten p\xc3\xa4\xc3\xa4syyn toisille, paremmille planeetoille. Joka onnistuu hankkimaan lipun Galaxy Express 999 -avaruusjunaan, p\xc3\xa4\xc3\xa4see planeetalle, jossa h\xc3\xa4n saa uuden mekaanisen kehon ilmaiseksi._NEWLINE_Animesarjan vakiohahmoja ovat muun muassa eteerinen ja mystinen, ajan ja avaruuden \xc3\xa4\xc3\xa4ret n\xc3\xa4hnyt Maetel (suomalaisdubbauksissa Meter) sek\xc3\xa4 nuorimies Tetsuro Hoshino, jonka matkat avaruuspikajuna Galaxy Express 999:n kyydiss\xc3\xa4 ovat vertauskuvallisia retki\xc3\xa4 ihmisen sielun syvyyksiin._NEWLINE_Koko tarina alkaa siit\xc3\xa4, ett\xc3\xa4 Tetsuro on \xc3\xa4itins\xc3\xa4 kanssa Maassa matkalla avaruusjunaan. He aikovat matkustaa planeetalle, josta saa ilmaisia mekaanisia kehoja. Tetsuron \xc3\xa4iti kuitenkin joutuu rikollisten surmaamaksi. Sitten Tetsuro kohtaa Maetelin, joka antaa t\xc3\xa4lle ilmaisen junalipun Galaxy Expressiin. Yhdess\xc3\xa4 he sitten l\xc3\xa4htev\xc3\xa4t pitk\xc3\xa4lle matkalle ja pys\xc3\xa4htyv\xc3\xa4t eri planeetoilla. Jokaisessa jaksossa k\xc3\xa4yd\xc3\xa4\xc3\xa4n yhdell\xc3\xa4 planeetalla tai muussa avaruuskohteessa. Toisinaan on tuplajaksoja, jolloin yhdess\xc3\xa4 paikassa viivyt\xc3\xa4\xc3\xa4n kahden jakson verran.'